Access Proxy
Access Proxy er et intelligent filterprogram, der fungerer som portvagt, når børnene surfer på internettet, og sørger for at de ikke ser pornografiske og voldelige websider. I modsætning til fx amerikanske filterprogrammer fungerer programmet også med andre sprog end engelsk, og det er ikke begrænset af amerikanske moralbegreber. Det er fx muligt at besøge hjemmesider med oplysning om sex og prævention, uden at filtret stopper siden. Til gengæld er programmet yderst effektivt, når det drejer sig om hjemmesider med porno. 

Du kan fastsætte, om filtret skal bruges til børn eller voksne, og du kan tilføje hjemmesider på henholdsvis sort- og hvidlister, så de vises eller stoppes, uanset hvad filtret ellers klassificerer dem som.

Access Proxy er gratis til privat brug for Komputer for alles læsere. Køber du programmet, får du ekstra funktionalitet såsom opdateringer over internettet og understøttelse for lokalt netværk. En licens til én pc koster 500 kroner.